Da min nye HTC telefon går i stykker efter en uge, som i 7 dage, (vel at mærke om aftenen) - og jeg dagen efter (dag 8) går ned for at få ny, bliver jeg mødt med afvisning. Jeg har selvfølgelig hørt om elgigantens snyd og bedrag, og læser derfor lige reklamationsretten igennem igen. Telefonen virker tydeligvis ikke, jeg har ikke smidt rundt med den eller andet, og er ikke interesseret i deres reparationer, der plejer at tage et århundrede. Jeg trøster mig med at der står i reklamationsretten: "Regel nr. 4:
Du vælger mellem ombytning og reparation. Som udgangspunkt er det dig, der bestemmer, om fejlen i din vare skal løses ved en reparation, ved at bytte varen til en ny, en såkaldt omlevering, eller - hvis det er en væsentlig fejl - ved at du får pengene tilbage.
Sælgeren kan kun modsætte sig dit valg, hvis dit ønske er umuligt, eller hvis forhandleren kan dokumentere, at dit ønske vil påføre ham uforholdsmæssigt store omkostninger."
Dernede fortæller drengen bag disken mig, at fordi der er gået over 7 dage (der var gået 8) "skal" de sende den til reparation. Jeg forklarer den kære dreng om reklamationsretten - men det er han ret ligeglad med. Han prøver at modargumentere - siger det ingensteder står. Den SKAL repareres - sådan er deres regler. Jeg beder om at få lov at se disse regler - men det syns han ikke jeg skal. Da jeg insisterer får jeg at vide, at de ikke er nedskrevne - "men mundtlige interne regler". Han siger jeg må snakke med sælgerne men at han ikke kan hjælpe mig. Så jeg løber op og taler med en sælger- forklarer ham det hele igen, og da jeg lader som om jeg er ved at bryde sammen, forbarmer han sig over mig. Dog når han først at sige at fordi der er gået over 5 dage (nu ikke længere 7?) har de nogle regler. Men han vil give mig en ny - men jeg skal bare lige vente. Han ringer til den førnævnte dreng, og til andre - jeg overhører at "de skal skynde sig at ringe hist og pist" - og jeg tænker, om jeg mon nogensinde får den telefon. Det lyder mest som om han prøver at finde en udvej. Efter at ha trukket det hele ud i en halv times tid - beslutter de sig for at prøve at finde en ny telefon i butikken. De skulle "eftersigende have 3". Men de er sørme BLEVET VÆK! Hov! "Men måske jeg vil ha en anden billigere model?" - Nej tak! En anden sælger siger at en tredje - "havde været i gang med at klargøre dem". Da jeg stadig står der og ser undrende ud må min sælger spørge "hvorfor skulle han dog klargøre dem?" - se det ville jeg også gerne vide. Man skulle tro HTC ligesom havde "klargjort" dem inden. Måske er det endnu et af de sjove - sælg noget gammelt der er i stykker trick.
Nå, men de leder og leder, og endnu en halv time går - men til ingen nytte - de 3 telefoner er som sunket i jorden. "De kunne sende mig en ny?" -Jeg tænker nej - i sender mig sikkert bare den gamle. Jeg bliver sendt mod en anden Elgiganten hvor de skulle ha nogle, nu med en ny bon - "som er vigtig jeg viser for der er reserveret en telefon til mig". Go'dav! I den anden butik spørger jeg om de har telefonen først - de finder den - og så viser jeg dem bonen. Jeg havde sådan på fornemmelsen de måske også pludselig ikke kunne finde deres telefoner, og måtte sende noget til mig i stedet. Blikket de sender til hinanden efter de har set bonen, og tjekket den i deres system, siger mig der måske var noget om det. 
Men trods alt tak til sælgeren der holdt med mig. Heldigvis er jeg en ung kvinde - det er nok det der har mest at sige. 
Hold dig væk fra elgiganten - med mindre du er heldig som jeg var!